CELEX: C2005/229/81
Language: hu
Date: 2005-09-17 00:00:00
Title: T-295/05. sz. ügy: A Document Security Systems, Inc. által az Európai Központi Bank ellen 2005. augusztus 1-én benyújtott kereset

17.9.2005   
            
            
               HU
            
            
               Az Európai Unió Hivatalos Lapja
            
            
               C 229/39
            
         A Document Security Systems, Inc. által az Európai Központi Bank ellen 2005. augusztus 1-én benyújtott kereset
   (T-295/05. sz. ügy)
   (2005/C 229/81)
   Az eljárás nyelve: angol
   A Document Security Systems, Inc. (székhelye: Rochester, New York [USA]), képviseli: C. Stanbrook barrister,, H. Sheroton és L. Cohen solicitor és B. Uphoff jogász) 2005. augusztus 1-én keresetet nyújtott be az Európai Közösségek Elsőfokú Bíróságához az Európai Központi Bank ellen.
   A felperes keresetében azt kéri, hogy az Elsőfokú Bíróság:
   
               —
            
            
               állapítsa meg, hogy az EKB szabadalombitorlást követett el;
            
         
               —
            
            
               kötelezze az alperest, hogy a felperesnek fizesse meg a jogsértő cselekményeket külön vizsgáló eljárás keretében megállapításra kerülő kártérítést és annak kamatait;
            
         
               —
            
            
               eltiltás helyett az ítélet meghozatalától a szabadalom lejártáig terjedő időszakban az alperes részére és nevében nyomtatott bankjegyek tekintetében ítéljen meg kártérítést (amelynek összege külön eljárás keretében kerül meghatározásra)
            
         
               —
            
            
               kötelezze az EKB-t a költségek viselésére;
            
         
               —
            
            
               ítéljen meg további vagy más olyan jogorvoslatot, amit az Esőfokú Bíróság helyénvalónak talál.
            
         Jogalapok és fontosabb érvek:
   A felperes állítása szerint a 0455750B1. sz., „Másolhatatlan okirat készítésének módszere” elnevezésű európai szabadalmát elbitorolta az alperes, és ezért az EK 288. cikk alapján a találmányi szabadalom felhasználásáért járó ésszerű jogdíjnak megfelelő kártérítést követel.
   A szabadalmazott találmány digitális szkenner eszközökkel végzett hamisítás ellen védett eredeti okirat megtervezésének és nyomtatásának módszere. A módszer a hamisításra alkalmas másolóeszköz szkennelési ponttávolságának megállapításából és egy megfelelő hálózat létrehozásából áll, amely interferencia vonalak, mint például a moiré minták kialakulásához vezet, amennyiben az adott másoló eszközön másolják a dokumentumot. A hálózatot az eredeti képre kell ráhelyezni a valódi nyomtatott okirat készítéséhez, amelyen általában a hálózat szabad szemmel nem látható.
   A felperes állítása szerint a szabadalmazott találmány felhasználásra került az euróbankjegyek tervezése és nyomtatása során, amelyet az Európai Központi Bank felhatalmazása alapján végeztek. A felperes előadja továbbá, hogy az euró bankjegyek kibocsátása, tartása és forgalma szabadalombitorlásnak minősül.